钦定古今图书集成/明伦汇编/氏族典/第415卷 > 《廖用贤尚友录》 > 祖约
## 钦定古今图书集成/明伦汇编/氏族典/第415卷 > 《廖用贤尚友录》 > 祖约

按《晋书祖约传》：“约字士少，逖之弟也。永嘉末，随逖过
江，元帝引为掾属，后转从事中郎，典选举。逖卒，自侍
中代逖为平西将军、豫州刺史，领逖之众。约异母兄
纳密言于帝曰：‘约将为乱阶’。帝不纳。约自以名辈不
后郗卞而不豫明帝顾命，又诸所表请，多不见许，遂
怀怨望。及苏峻举兵，矫诏以约为侍中太尉、尚书令。”
石勒遣石聪攻约，众溃，奔历阳。约以左右数百人奔
于勒，勒薄其为人，杀之。